《题严氏苍苍楼严氏子陵后也今居上虞山中楼名盖取范文正公云山苍苍之句云》
明代·程本立

严陵滩下水潺潺，千载高名宇宙间。风节最称东汉士，子孙犹隐上虞山。

沧江烟雨群鸥没，落日云霄一鸟还。好倚楼居同极目，久淹官署独何颜。

作者简介：（?—1402）明浙江崇德人，字原道。程德刚子。洪武中举明经、秀才，授秦府引礼舍人，历长史，受累谪云南为吏。洪武三十一年征入翰林，预修《太祖实录》，迁右佥都御史。建文三年坐事贬官，仍留纂修。《实录》成，出为江西副使。未行，燕兵入京，自杀。